Pozdravljeni

Današnje navodilo je namenjeno **za delo v eni šolski uri  (ponedeljek, 19. 10. 2020).**

Delo, ki ste ga dobili za to uro, opravite **najkasneje do torka, 20. 10. 2020**, **do 9.40.**

**Navodilo za delo**:

Snov je v učbeniku na straneh 14 in 36.

Zapis snovi si naredite v zvezke.

Kdor želi si lahko snov pogleda tudi na spletni strani

 <http://www.o-4os.ce.edus.si/gradiva/geo/geomorfologija/vrste.html>

*Naslov današnje snovi je*:

**VRSTE POVRŠJA**

[REČNI RELIEF](http://www.facka.si/gradiva/geo/relief/recni-rel.htm)

Prevladujoč dejavnik nastanka so **tekoče vode**.

V Sloveniji obsega okoli 2/3 površja.

Za ta tip reliefa so značilne brzice in slapovi, naplavljene ravnine, mokroten svet, rečne terase in več vrst dolin ("V" doline, soteske ali kanjoni, vintgarske soteske, naplavljene ravnine, vršaji, rečni okljuki, rečne terase, tipični rečni izlivi...).

Rečni relief se je v glavnem oblikoval z rečno erozijo in akumulacijo s pomočjo vode v rečnih strugah.

**KRAŠKI RELIEF**

Zavzema 1/4 površja Slovenije.

 Za njegov nastanek sta pomembna **voda in apnenec**.

Glavni dejavnik preoblikovanja površja je kemično preperevanje.

Ločimo **površinske** in **podzemne kraške oblike**, izmed katerih so najpogostejši: kraška polja, vrtače, škraplje, kapniki, ponori, brezna in kraške jame.

Z jamarstvom se ukvarja **speleologija**.

Slovenski matični Kras je šolski primer krasa in je najznačilnejši svetovni kras z večino svetovnih evidentiranih kraških pojavov.

Po slovenskem Krasu se podobna pokrajina kjerkoli na svetu imenuje kras.

**LEDENIŠKI RELIEF**

Je značilen za naš alpski svet.

Izmed reliefnih oblik so najznačilnejše:

* ledeniško preoblikovane doline (U doline)
* ledeniška jezera
* priostreni vrhovi gora

Če bi se stalila vsa ledena masa Antarktike, bi se morska gladina dvignila na vsem svetu za okoli 60 m.

Na Zemlji se vsakih 200 - 250 milijonov let pojavljajo [ledene dobe](http://www.o-4os.ce.edus.si/gradiva/geo/geomorfologija/ledene-dobe.htm) z ohladitvami in poledenitvami.

**OBREŽNI RELIEF**

Ob morskih **obalah** nastane značilno površje, ki so ga oblikovali morski valovi in tokovi, plimovanje in veter.

Nastajajo erozijski (klifi) in akumulacijski pojavi (peščene sipine).

Na 47 km dolgi slovenski obali so se oblikovale nasute položne obale (ob reki Rižani, Dragonji) ter klifi (ob strmih flišnih pobočjih - Strunjan, Piran).

Poznamo različne **tipe obal**- dalmatinski tip (podolžni), fjordski tip, deltasti in lagunski tip.

**VETRNI RELIEF**

Je tipičen za suha in polsuha podnebna območja, priobalni svet ter območja, ki so izpostavljena močnemu delovanju vetrov.

Z odpihovanjem (deflacijo) in vetrno erozijo nastajajo različni **tipi puščav**- peščene, kamnite, skalnate.

Veter razpihuje tudi pesek na priobalnih morskih in jezerskih območjih več km v notranjost in ustvarja sipine.

**Priobalne sipine**se pojavljajo zlasti ob nizkih obalah, ki so močneje izpostavljene vetru (obale Francije, Nizozemske, Danske idr). Vetrni nanos je tudi **puhlica**, zračna drobnozrnata usedlina, ki prepereva v najbolj rodovitne prsti.